*A zsidók, akik vele voltak a házban, és vigasztalták, látták, hogy Mária hirtelen felállt, és kiment. Utánamentek tehát, mert azt gondolták, hogy a sírbolthoz megy, hogy ott sírjon. (Jn 11,31)*

A gyászoló testvérpár nem volt egyedül a házban. Emberek látogatták meg őket, hogy részt vegyenek fájdalmukban, jelenlétükkel, szavaikkal vigasztalják őket. Többen talán az aktuális ház körüli teendők végzésében segédkeztek. Nem mindenkiben tudatosult Márta visszajötte, mondata Máriához. Csak a hatást látták, hirtelen feláll és elmegy. Logikusnak látszott feltételezni, hogy a sírhoz megy.

De Mária szívét már más mozgatta, Jézus van a közelben, Hozzá indult. Talán eszébe jutott milyen jó volt lábainál pihenve szavain, tanításán gondolkodni. Mennyire különböztek azok a szavak más tanítók szavaitól. Jézus beszéde az élet beszéde. Mária már megtapasztalta ezt. Te is tapasztaltad már? *Vadon Gyula*